### Beslutning

Drøftet.

### Sagsfremstilling

## Resume og sagens baggrund

Kalundborg Kommune er, jævnfør gældende rottebekendtgørelse, forpligtet til hvert tredje år at udarbejde en handlingsplan for forebyggelse og bekæmpelse af rotter. Handlingsplanen beskriver de indsatser, der skal arbejdes med i planperioden. Forud for handlingsplanen er der udarbejdet en overordnet strategi, der i temaer beskriver kort-og langsigtede mål for forebyggelse og bekæmpelse af rotter i Kalundborg kommune. Strategi og handlingsplan forelægges nu
til drøftelse.

## Indstillinger

Direktøren indstiller, at ”Strategi for forebyggelse og bekæmpelse af rotter
i Kalundborg Kommune 2025” og ”Handlingsplan for den kommunale forebyggelse og
bekæmpelse af rotter i Kalundborg Kommune 2025-2027” drøftes.

## Behandling

Teknik- og Miljøudvalget.

## Sagsfremstilling

Kalundborg Kommune er forpligtet til at udføre en effektiv forebyggelse og
bekæmpelse af rotter i kommunen. I den forbindelse skal kommunen udarbejde en
handlingsplan, der beskriver de forebyggende tiltag, samt særlige
bekæmpelsesindsatser, som kommunen forventer at udføre på området.

Handlingsplanen skal ses i sammenhæng med den overordnede strategi for
forebyggelse og bekæmpelse af rotter.

Strategi for forebyggelse og bekæmpelse af rotter revideres efter behov,
mens den tilhørende handlingsplan skal revideres minimum hvert tredje år.

Følgende temaer er indarbejdet i strategi for forebyggelse og bekæmpelse af
rotter. De enkelte temaer danner grundlag for indsatserne i
handlingsplanen.

*Tema A – Kvalitet i rottebekæmpelsen*

Kalundborg Kommune vil have fokus på, at den kommunale rottebekæmpelse er
effektiv og af god kvalitet. Derudover skal det sikres, at der ikke går lang tid fra anmeldelse til første besøg af rottebekæmperen. Kalundborg Kommune vil
også have fokus på, at kommunens borgere skal opleve en kommunal
rottebekæmpelse, som er hurtig, effektiv og kompetent.

Indsatsområde 1: Højt serviceniveau

For at opnår et højt serviceniveau, vil Kalundborg Kommune have fokus på at
borgere og virksomheder, som oplever et problem med rotter på deres ejendom,
efter endt rottebekæmpelse, står tilbage med en følelse af, at deres
rotteproblem er blevet løst på en hurtig, professionel og effektiv måde.

Indsatsområde 2: Høj kvalitet i rottebekæmpelsen

For at sikre en høj kvalitet i udførelsen af den daglige kommunale
rottebekæmpelse, vil Kalundborg Kommune have fokus på hvor hurtigt
rottebekæmperen får besøgt ejendommene og hvor grundigt anmeldelserne bliver
undersøgt.

*Tema B – Miljøbevidst bekæmpelse*

Kalundborg Kommune vil forpligte sig til at undersøge muligheder for at
inddrage nye giftfrie metoder, ud over fælder og rottehunde, til forebyggelse
og bekæmpelse af rotter.

Indsatsområde 3: Anvendelse af alternative bekæmpelsesmetoder

For at mindske brugen af gifte i rottebekæmpelsen, undersøges
anvendeligheden og effekten er forskellige giftfrie bekæmpelses- og
forebyggelsesmetoder.

Indsatsområde 4: Brug af mindre miljøbelastende gift

For at sikre mindre brug af miljøbelastende gifte, øges fokus på, at gift
kun bruges, der hvor det er nødvendigt, og at den mængde gift der udlægges,
løbende tilpasses rotteaktiviteten på en ejendom.

*Tema C – Rottemyndigheden*

Kalundborg Kommune vil have fokus på, at rottemyndigheden har de faglige
kompetencer, så tilsynet med den kommunale og private rottebekæmpelse kan
baseres på et vidende grundlag.

Indsatsområde 5: Høj faglighed hos rottemyndigheden

Rottemyndighed skal have indsigt i fagområdet, være opdateret på
lovgivningen og have de nødvendige kvalifikationer og kompetencer til at løfte
tilsynsopgaven.

Indsatsområde 6: Tilsyn med den kommunale rottebekæmpelse

For at sikre en høj kvalitet i rottebekæmpelsen, vil der løbende blive
udført kontrol med det udførte arbejde og kravene i kontrakten mellem
Kalundborg Kommune og leverandøren.

Indsatsområde 7: Tilsyn med den private rottebekæmpelse

Rottemyndigheden vil hvert år udføre stikprøvekontrol med fysisk fremmøde på
adresser for tilfældigt udvalgte sikringsordninger og private rottebekæmpelser.

*Tema D – Forebyggelse af rotter*

Kalundborg Kommune vil gennemføre fokuserede og forebyggende tilsyn på
lovpligtige og relevante ejendomme. På Sejerø og [adresse] skal der undersøges og
afprøves forskellige forebyggende metoder for at reducere rottegener. Ved brug
af målrettet information og vejledning skal borgere og virksomheder opfordres
til at forebygge rotteproblemer på egne ejendomme.

Indsatsområde 8: Tilsynspligtige ejendomme

Hvert år udarbejdes en liste med de ejendomme, der skal udføres tilsyn med,
hvor efter der gennemføres grundige tilsyn.

Indsatsområde 9: Øerne i Kalundborg Kommune

For at minimere gener af rotter på øerne, laves forebyggende tiltag i form
af monitorering, alternativ bekæmpelse og tilsyn med rottehunde.

Indsatsområde 10: Information og kommunikation

For at hjælpe borgere og virksomheder til bedre forebyggelse af fremkomst af
rotter skal der udarbejdes illustrativt informationsmateriale, og kommunens
hjemmeside skal løbende opdateres med nyttig information og gode råd og
vejledning.

*Tema E – Tværfagligt samarbejde*

Kalundborg Kommune vil være med til at styrke et tværfagligt samarbejde med
relevante myndigheder, når det drejer sig om sager, hvor rotter er mulig årsag
til forringelse af menneskers sundhed, og hvor den enkelte myndighed ikke alene
kan løse problemet.

Indsatsområde 11: Minimering af gener fra rotter i det offentlige rum og
kloakken

Minimering af rotter i det offentlige rum kræver et tæt samarbejde mellem
relevante myndigheder. Med et aktivt og gensidigt samarbejde, kan der fortages
en hurtig indgriben i rottebekæmpelsen og udbedring af defekte kloakker og
vejbrønde.

Indsatsområde 12: Tværfagligt samarbejde med andre myndighedsområder

For at skabe et stærkt tværfagligt samarbejde,
hvor hver myndighed bistår med deres faglige kompetencer til afhjælpning af de
forhold, som kan stå i vejen for løsning af et fælles mål, skal der dannes et
netværk af kontakter for de forskellige relevante myndigheder.

Proces

Strategi og handlingsplan tilrettes på baggrund af udvalgets drøftelse og eventuelle bemærkninger og fremlægges til endelig beslutning på de politiske møder i oktober.

Bilag

Strategi for forebyggelse og bekæmpelse af
rotter i Kalundborg Kommune 2025 er vedlagt som bilag 1.

Handlingsplan for den kommunale forebyggelse og
bekæmpelse af rotter i Kalundborg Kommune 2025-2027 er vedlagt som bilag 2.

## Økonomiske konsekvenser

De økonomiske konsekvenser vil blive vurderet i forbindelse med
budgetforhandlingerne for de enkelte år.

Området er gebyrfinansieret, og skal hvile i sig selv.